रामनगर किले से फर्नीचर-बेड चुराने का आरोप, बहन बोली- भाई से झगड़ा कराने की साजिश
Uttar Pradesh (UP) Varanasi Royal Family Property Dispute वाराणसी के राजपरिवार में कुंवर और पूर्व राजकुमारियों के बीच संपत्ति विवाद थाने तक पहुंच गया। कुंवर अनंत नारायण सिंह ने अपनी बहनों पर ताला तोड़कर चोरी करने का आरोप लगाया है
वाराणसी के राजपरिवार में कुंवर और पूर्व राजकुमारियों के बीच संपत्ति विवाद थाने तक पहुंच गया। कुंवर अनंत नारायण सिंह ने अपनी बहनों पर ताला तोड़कर चोरी करने का आरोप लगाया है। रामनगर किले के सुरक्षा अधिकारी राजेश कुमार सिंह की शिकायत पर मंगलवार को केस दर्ज किया गया।
इसमें पहले राजकुमारी विष्णु प्रिया, कृष्ण प्रिया और उनके दोनों बेटे वरद नारायण सिंह, वल्लभ नारायण सिंह को नामजद किया गया है। पूरे मामले में कृष्ण प्रिया ने पुलिस से कहा कि किले के कुछ कर्मचारी हम भाई-बहनों में झगड़ा कराने की साजिश कर रहे हैं। हम अपने ही घर में चोरी कैसे कर सकते हैं?
सबसे पहले जो आरोप FIR में लगाए...
थाने में दर्ज FIR में क्या है?
रामनगर किले के सुरक्षा अधिकारी राजेश कुमार शर्मा ने शिकायत में लिखा है- 25 जून को सुबह 9 से 10 बजे के बीच किले की सुरक्षा व्यवस्था देख रहा था। तभी कर्मचारी कौशलेंद्र शर्मा ने बताया कि ड्योढ़ी कोट की तरफ कुंवर अनंत नारायण सिंह के एक कमरे का ताला तोड़कर जरूरी सामान चोरी कर लिया गया है। 
कमरे से महत्वपूर्ण कागजात, फर्नीचर व बेड समेत कीमती सामान चोरी हो गया है। मैं मौके पर पहुंचा, तो वहां ताला टूटा था। सभी सामान भी गायब था। मुझे जानकारी हुई कि विष्णु प्रिया और कृष्ण प्रिया के निर्देश पर वरद नारायण सिंह, वल्लभ नारायण सिंह और उनके एक कर्मचारी ने ये सामान चोरी किया है। 
राजेश कुमार शर्मा की तहरीर पर रामनगर थाने में चोरी, तोड़फोड़ करने और साजिश रचने में धारा 380, 454 व 120बी के तहत केस दर्ज किया है।
किले में चोरी पर पुलिस अफसर पहुंचे, जानकारी ली
काशी नरेश विभूति नारायण के बेटे कुंवर अनंत सिंह के कमरे में चोरी की FIR दर्ज होते ही पुलिस अफसर मौके पर पहुंचे। DCP काशी जोन रामसेवक गौतम ने चोरी के आरोप के संबंध में छानबीन की। मौका मुआयना के साथ ही विष्णु प्रिया, कृष्ण प्रिया और कुंवर अनंत नारायण सिंह से मिलकर जानकारी ली।
जांच के बाद मुकदमा लिखना चाहिए: कृष्ण प्रिया 
इस मामले में जहां एक तरफ कुंवर अनंत ने चोरी गए दस्तावेजों को महत्वपूर्ण बताते हुए दोषियों पर कार्रवाई की मांग की है। वहीं, पुलिस अफसरों के मुताबिक, कृष्ण प्रिया ने जांच के दौरान बताया कि किले के कुछ कर्मचारी हम भाई-बहनों को लड़ाने का काम कर रहे हैं। सामान चोरी के बारे में हम सोच भी नहीं सकते हैं। दोनों बेटे, शहर के बाहर थे। फिर भी उनके खिलाफ मुकदमा दर्ज कराया गया। जांच करने के बाद ही पुलिस को मुकदमा लिखना चाहिए था।
काशी राज परिवार में क्या विवाद है...
सूत्रों के मुताबिक, मंगलवार को जब पुलिस जांच के लिए किले में पहुंची, तो कुंवर अनंत नारायण सिंह ने बताया कि बहनें रामनगर किले में ही रह रही हैं। पिता डॉ. विभूति नारायण सिंह ने तीनों बहनों की शादी के साथ ही उन्हें अचल संपत्तियां दी थीं। काशी नरेश की मृत्यु के बाद बहनों ने 2005 से संपत्ति विवाद को लेकर मुकदमेबाजी शुरू की।
पूर्व काशी नरेश डॉ. विभूति नारायण सिंह के तीन बेटियां विष्णु प्रिया, हरि प्रिया, कृष्ण प्रिया और एक बेटे अनंत के बीच पिछले कई सालों से किले के अंदर और बाहर की संपत्ति को लेकर विवाद है। यह सभी अभी किला परिसर में ही रहते हैं। बहनें अपने भाई और उनके कर्मचारियों पर तानाशाही का आरोप लगाती रही हैं।
2018 में कुंवर अनंत नारायण सिंह की ओर से काशी स्टेट के राजकीय चिह्न (मुहर) के दुरुपयोग को लेकर बहन हरि प्रिया के खिलाफ रामनगर थाने में मुकदमा दर्ज कराया था। हरि प्रिया ने अपने बेटे की शादी के कार्ड में काशी स्टेट का राजकीय चिह्न छपवाया था।
इसको लेकर कुंवर अनंत नारायण ने तब कॉन्फ्रेंस की थी। इसमें बताया था कि काशी स्टेट के राजकीय चिह्न का गद्दीनशीन ही इस्तेमाल कर सकता है। राजकीय चिह्न को ट्रेडमार्क के तौर पर उत्तराधिकारी होने के नाते रजिस्ट्रेशन करा रखा है। हमारी अनुमति के बगैर इसका उपयोग कोई नहीं कर सकता। तब उनकी कार्रवाई के बाद दूसरी बहन कृष्ण प्रिया ने भाई पर गंभीर आरोप लगाए थे।
उस दौरान कुंवर अनंत सिंह ने यह दावा भी किया था कि पिता विभूति नारायण सिंह ने 2000 में उनके नाम वसीयतनामा लिखा था। विवाद के बाद 2011 में उन्होंने बहनों से रिश्ते खत्म कर लिए थे।
2021 में जमीन की रजिस्ट्री पर भी हुआ था विवाद
इसके अलावा 2021 में कोदोपुर में एक जमीन की रजिस्ट्री कर दिए जाने को लेकर भी विवाद हुआ था। तब काशीराज परिवार की बेटियों मौके पर काम रुकवाने के लिए गुहार लगाती रहीं। इसका वीडियो भी वायरल हुआ। उनकी तरफ से एक पंपलेट भी छपवाया गया था, जिसमें दुर्ग से जुड़ी किसी भी संपत्ति को न खरीदने की अपील की गई थी।
काशी राज परिवार की बेटी विष्णु प्रिया की शादी के कुछ साल बाद 1971 में तलाक हो गया था। तब से वह किले में ही रह रही थी। वह कई बार आरोप लगा चुकी हैं कि पिता की मौत के बाद उनको किले से बाहर जाने के लिए दबाव बनाया जा रहा है।
1961में काशी आई थीं महारानी एलिजाबेथ-II:महाराज विभूति नारायण सिंह ने किया था स्वागत; 7 साल पहले PM मोदी ने भेंट की थी शॉल​​​
ब्रिटेन की महारानी एलिजाबेथ-II ने 96 वर्ष की उम्र में स्कॉटलैंड में आखिरी सांस ली। महारानी एलिजाबेथ-II का काशी से भी खास लगाव रहा है। साल 1961 की जनवरी-फरवरी में भारत यात्रा के दौरान वह देश के पहले प्रधानमंत्री पंडित जवाहर लाल नेहरू के साथ बनारस आई थीं।
यहां उनका स्वागत काशी नरेश महाराजा विभूति नारायण सिंह ने किया था। हाथी पर चांदी के हौदे में महारानी एलिजाबेथ-II को बैठा कर महाराजा विभूति नारायण सिंह ने रामनगर स्थित किले से पूरे शहर का भ्रमण कराया था। इसके साथ ही महारानी ने महाराज की बेंटले कार में भी सवारी की थी। पढ़िए पूरी खबर...